400 osoba iz Sjedinjenih država i Kanade emigrirali u Izrael. 15/7/02 - 2002-07-15
Bila je to najveća pojedinačna grupa koja se tamo preselila iz Sjeverne Amerike u posljednjih 25 godina.
Grupa je stigla u Izrael specijalnim čarter letom kojeg je organizirala Koalicija američkih Jevreja i kršćanskih fundamentalističkih grupa, koje kažu da je njihov cilj ojačati Izrael putem imigracije. Bivši izraelski premijer Benjmanin Netanyahu je bio među stotinama ljudi koji su se okupili na aerodromu Ben Gurion, kako bi, uz tradicionalne pjesme dočekali novopridošle. Broj Jevreja koji su iz Sjeverne Amerike emigrirali u Izrael je prošle godine u velikoj mjeri opao. Ali članovi ove velike grupe su odlučili da učine ovakav korak usprkos 22 mjeseca palestinskog nasilja nad izraelskim civilima. Bivši premijer Netanyahu je rekao da je to uzbudljiva potvrda izraelskog prava na postojanje. Ovdje imate američke Jevreje koji dolaze u Izrael na vrhuncu kampanje terora koja za cilj ima da izbriše Izrael s mape svijeta, i ovi ljudi kažu ne, nećete to učiniti, dolazimo da vam se pridružimo, da ostvarimo dugogodišnji san i da izgradimo Izrael. Oni žele uništiti, mi dolazimo da gradimo, kaže Benyamin Netanyahu. Svi novopridošli Izraelci kažu da žele podržati Izrael i da ta želja nadmašuje strah od palestinskih terorističkih napada. Mi zapravo čitav život čekamo da nađemo svoj dom, i shvatili smo da je sada trenutak. Bili smo u neku ruku stranci u Sjedinjenim Državama, i sada, sa svim ovim što se dešava Palestincima, i sa anti-semitizmom, odlučili smo da dođemo i pomognemo, kaže jedan od imigranata. Mislim da je sada najbolje vrijeme da dođemo, jer u ovom trenutku narod Izraela vidi da mi svi želimo ovdje doći i mislim da im je to velika podrška, i nisam to više željela odgađati. Željela sam doći i biti ovdje, kaže jedna imigrantica. Filozofski prihvatam sudbinu Izraela i jevrejskog naroda kao svoju vlastitu. I stoga neka bude kako bude, kaže jedan mladić. Surađujući s izraelskim agencijama, ova organizacija je također ugovorila zajmove ili financijsku pomoć u visini od 5-25 hilljada dolara za svakog od novih imigranata, kako bi im pomogli da započnu novi život. Uz to, oni se sastaju s mogućim poslodavcima, dok im izraelske obitelji pomažu da upoznaju svoju novu zemlju.